Document ID: 32010R0215

REGULAMENTUL (UE) NR. 215/2010 AL COMISIEI
din 5 martie 2010
de modificare a anexei I la Regulamentul (CE) nr. 798/2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (1), în special articolul 23 alineatul (1), articolul 24 alineatul (2) și articolul 26 alineatul (2),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 alineatul (1) primul paragraf, articolul 9 alineatul (2) litera (b) și articolul 9 alineatul (4),
întrucât:
(1)
Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Uniunea Europeană și pot tranzita Uniunea păsările de curte și produsele de pasăre, precum și a cerințelor de certificare sanitar-veterinară (3) prevede că produsele vizate de acesta se pot importa și pot tranzita Uniunea numai dacă provin din țări terțe, teritorii, zone sau compartimente enumerate în tabelul din partea 1 a anexei I a acestuia. De asemenea, regulamentul stabilește cerințele de certificare sanitarveterinară pentru aceste produse, iar modelele de certificate sanitar-veterinare care trebuie să le însoțească sunt prevăzute în partea 2 a anexei respective.
(2)
În conformitate cu articolul 24 alineatul (1) litera (b) din Directiva 2009/158/CE, produsele nu se importă în Uniune dacă provin din țari terțe, teritorii, zone sau compartimente unde există o epidemie de gripă aviară sau de boală Newcastle și care, prin urmare, nu mai pot fi certificate ca fiind neafectate de una din acele două boli, cu excepția situației în care autoritatea competentă din țara terță respectivă sau din teritoriul respectiv aplică măsuri de control care sunt cel puțin echivalente cu cele menționate în Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (4) și în Directiva 92/66/CE a Consiliului din 14 iulie 1992 de stabilire a măsurilor comunitare de combatere a maladiei de Newcastle (5).
(3)
O parte a teritoriului Braziliei și teritorii din Canada, Chile, Croația, Israel și Statele Unite ale Americii, astfel cum sunt enumerate în partea 1 a anexei I la Regulamentul (CE) nr. 798/2008, sunt în prezent autorizate pentru importul în Uniune de păsări domestice vii și de ratite, ouă pentru incubație provenind de la păsări domestice și de la ratite și carne de pasăre și de ratite.
(4)
Respectivele șase țări aplică măsuri de control a bolii Newcastle echivalente celor implementate de statele membre în conformitate cu Directiva 92/66/CEE, incluzând aplicarea de restricții unor zone din teritoriul lor în cazul unei epidemii de boală Newcastle.
(5)
În ceea ce privește importarea în Uniune a cărnii de pasăre și de ratite, echivalența măsurilor de control a bolii Newcastle aplicate în zone ale Braziliei și ale Israelului a fost deja recunoscută prin Decizia 2001/659/CE a Comisiei din 6 august 2001 de modificare a Deciziei 94/984/CE în ceea ce privește importul de carne proaspătă de pasăre din Brazilia (6) și prin Decizia 97/593/CE a Comisiei din 29 iulie 1997 de stabilire a condițiilor de sănătate animală și a certificatelor sanitar-veterinare aplicabile importurilor din Israel de carne proaspătă de pasăre (7).
(6)
Ținând cont de echivalența măsurilor de control a bolii Newcastle și de capacitatea respectivelor țări terțe de a face față cu succes unei epidemii de boală Newcastle, precum și de constatările și acțiunile consecutive misiunilor de inspecție efectuate în aceste țări, este necesar să se stabilească cerințe specifice de certificare cu privire la absența respectivei boli.
(7)
Pentru importarea în Uniune a păsărilor domestice vii și a ouălor pentru incubație provenind de la păsări domestice și de la ratite, mențiunile din coloana 6 privind condițiile specifice din partea 1 a anexei I și certificatele sanitarveterinare din partea 2 a anexei I la Regulamentul (CE) nr. 798/2008 ar trebui modificate astfel încât, în situația unor epidemii viitoare de boală Newcastle în Brazilia, Canada, Chile, Croația, Israel și în Statele Unite ale Americii, astfel cum sunt enumerate în partea 1 a anexei I la respectivul regulament, să poată continua importarea respectivelor produse din zonele acelor țări terțe în care nu s-au aplicat restricții oficiale datorate bolii Newcastle.
(8)
Pentru importarea în Uniune a cărnii de pasăre și de ratite, mențiunile din coloana 6 privind condițiile specifice din partea 1 a anexei I și certificatele sanitarveterinare prevăzute în partea 2 a anexei I la Regulamentul (CE) nr. 798/2008 ar trebui modificate astfel încât, în situația unor epidemii viitoare de boală Newcastle în Canada, Chile, Croația și în Statele Unite ale Americii, astfel cum sunt enumerate în partea 1 a anexei I la respectivul regulament, să poată continua importarea respectivelor produse din zonele acelor țări terțe în care nu s-au aplicat restricții oficiale datorate bolii Newcastle.
(9)
În plus, certificatele sanitar-veterinare necesare importării de carne de pasăre prevăzute în partea 2 a anexei I la Regulamentul (CE) nr. 798/2008 ar trebui modificate pentru a permite importarea respectivelor produse obținute prin sacrificarea păsărilor domestice originare dintr-o altă țară terță enumerată în partea 1 a anexei I la respectivul regulament.
(10)
Prin Regulamentul (CE) nr. 411/2009 al Comisiei din 18 mai 2009 de modificare a Regulamentului (CE) nr. 798/2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Uniune și pot tranzita Uniunea păsările de curte și produsele de pasăre, precum și a cerințelor de certificare sanitar-veterinară (8), măsurile de control al gripei aviare slab patogene aplicate de Canada au fost deja recunoscute ca fiind echivalente, iar cerințele de certificare au fost modificate în consecință; prin urmare, din motive de coerență, este oportun a alinia aceste cerințe de certificare cu cele introduse de prezentul regulament.
(11)
Prin urmare, anexa I la Regulamentul (CE) nr. 798/2008 ar trebui modificată în consecință.
(12)
Pentru a permite statelor membre și industriei de profil să ia măsurile necesare pentru a respecta condițiile de certificare sanitar-veterinară aplicabile, prevăzute în prezentul regulament, este oportun a se prevedea o perioadă de tranziție.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 798/2008 se modifică în conformitate cu anexa la prezentul regulament.
Articolul 2
Produsele pentru care au fost emise certificate sanitar-veterinare relevante în conformitate cu Regulamentul (CE) 798/2008 pot fi în continuare importate în Uniune sau tranzitate prin Uniune până la data de 1 iunie 2010.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 martie 2010

Labels: 17
5
8
3
6